
ΔΕΛΤΙΟ ΤΥΠΟΥ

    Το Τμήμα Αθλητισμού & Νέας Γενιάς, της Δ/νσης Παιδείας, Πολιτισμού & Αθλητισμού Δήμου Ρόδου, σας ενημερώνει εκ νέου ότι μια σπάνιας ομορφιάς πεζοπορική διαδρομή, 7 χλμ. περίπου, θα πραγματοποιηθεί την Κυριακή 22 Οκτωβρίου 2017, στον ευρύτερο περιβάλλοντα χώρο του Προφήτη Ηλία, με εκκίνηση στις 09:30 το πρωί, από το ΕΛΑΦΟΣ/ΕΛΑΦΙΝΑ, σταθμούς την θέση «ΕΦΤΑΠΟΡΤΗ», τις παλαιές ιταλικές στρατιωτικές εγκαταστάσεις στην περιοχή της «ΑΓΙΑΣ ΕΙΡΗΝΗΣ» και τερματισμό το εξωκλήσι των «ΑΣΩΜΑΤΩΝ» Απολλώνων, όπου θα λάβει χώρα μουσικοχορευτικό απόγευμα, με την συνεργασία της Τοπικής Κοινότητας Απολλώνων, του Πολιτιστικού Συλλόγου Απολλώνων «Νέοι Ορίζοντες», του Αθλητικού Ποδοσφαιρικού Συλλόγου «Απόλλων» Απολλώνων, της τοπικής Εκκλησιαστικής Επιτροπής, της Δ/νσης και του Συλλόγου Γονέων & Κηδεμόνων του Δημοτικού Σχολείου Απολλώνων, καθώς και με την αρωγή της Ομοσπονδίας Πολιτιστικών Συλλόγων Ρόδου.
   Καλούνται λοιπόν οι φίλοι της πεζοπορίας που ενδιαφέρονται να εμπλουτίσουν με εμπεριστατωμένες και τεκμηριωμένες γνώσεις την ιστορική τους αντίληψη για την συγκεκριμένη περιοχή (θα λάβει χώρα σχετική ενημέρωση-ξενάγηση σε σταθμούς της διαδρομής), οι οποίοι σημειωτέον θα πρέπει να είναι υγιείς και οπωσδήποτε να έχουν μια συνεχόμενη επαφή με αυτήν, ώστε να  μπορούν  να  την ολοκληρώσουν επιτυχώς και χωρίς προβλήματα, να λάβουν μέρος σ’ αυτήν την ξεχωριστή δράση. Η διαδρομή χαρακτηρίζεται συνολικά ως μεσαίας δυσκολίας. Τα, αυστηρώς, απαραίτητα εφόδια κάθε πεζοπόρου που θα λάβει μέρος, πρέπει οπωσδήποτε να είναι: το σακίδιο, ο κατάλληλος ρουχισμός, προπάντων τα κατάλληλα παπούτσια που ενδείκνυνται για πεζοπορικές διαδρομές, νερό, ένα μικρογεύμα, καπέλο, ρουχισμός αλλαγής (t-shirt, πουλόβερ) & αδιάβροχο απαραιτήτως. Παιδιά από 12 ετών μπορούν να συμμετέχουν με την ευθύνη και την αυστηρή επίβλεψη των γονέων τους.
   Την πεζοπορία θα συνοδεύσουν για την απόλυτη ασφάλεια των συμμετεχόντων, όπως ευγενικά προσφέρονται σε όλες ανεξαιρέτως τις δράσεις μας, μέλη του «Σώματος Σαμαρειτών, Διασωστών, Ναυαγοσωστών» του Ελληνικού Ερυθρού Σταυρού, Περιφερειακό Τμήμα Ρόδου, της Ομάδας Αντιμετώπισης Καταστροφών Ο.Α.Κ., της Εθελοντικής Ομάδας Αντιμετώπισης Καταστροφών (ΕΘ.ΟΜ.Α.Κ.) Σαλάκου, και της Εθελοντικής Ομάδας Πρόληψης Καταστροφών (Ε.Ο.Π.Κ.) C.B. Δωδεκανήσου.
   Η εκδήλωση υποστηρίζεται σθεναρά από  τις αρμόδιες Υπηρεσίες του Δήμου μας και ειδικότερα από τον καθ’ ύλην Εντεταλμένο Δημοτικό Σύμβουλο σε θέματα του Τμήματος Αθλητισμού & Νέας Γενιάς, κ. Κυριαζή Στέφανο.  Η αφίσα και το έντυπο υλικό για την προώθηση της δράσης αυτής είναι χορηγία του Τυπογραφείου – Γραφικές Τέχνες, Νίκου Χατζηκαλημέρη, ενώ το «Ραδιόφωνο Λυχνάρι» είναι ο ραδιοφωνικός χορηγός επικοινωνίας της εκδήλωσης και η επίσημη Ιστοσελίδα του Rodos Events ο διαδικτυακός χορηγός προβολής της.  

   Τέλος, λεωφορεία του Δήμου Ρόδου θα μεταφέρουν δωρεάν πολίτες-δημότες που ενδιαφέρονται να συμμετάσχουν σ’ αυτήν την αθλητική-πολιτιστική δραστηριότητα, οι οποίοι  αδυνατούν να μετακινηθούν με ιδιωτικά μέσα. Τα λεωφορεία αυτά θα σταθμεύσουν στην πλατεία Αγίου Φραγκίσκου την Κυριακή 22 Οκτωβρίου 2017, από τις 07:30 π.μ., όπου θα αναμένουν την επιβίβαση των ενδιαφερομένων, έως το αργότερο στις 08:00 π.μ.. 

   Σημειώνεται ότι το πρόγραμμα αναχώρησης των λεωφορείων θα τηρηθεί αυστηρά αφού η εκκίνηση της πεζοπορίας θα γίνει στις 09:30 π.μ., από τον Προφήτη Ηλία (Έλαφος/Ελαφίνα). 

   Απαραίτητη επίσης θεωρείται η έγκαιρη δήλωση συμμετοχής γι’ αυτούς που θα επιλέξουν την μετακίνησή τους με τα λεωφορεία στο τηλέφωνο 2241035937 (Δευτέρα-Παρασκευή από 08:00 π.μ. έως 15:00) του Τμήματος Αθλητισμού & Νέας Γενιάς, της Δ/νσης Παιδείας, Πολιτισμού & Αθλητισμού Δήμου Ρόδου. 

                                                                                          Ο

                                                               Εντεταλμένος Δημοτικός Σύμβουλος                    
                                                                                    σε θέματα

                                                          του Τμήματος Αθλητισμού & Νέας  Γενιάς

                                                     της Δ/νσης Παιδείας, Πολιτισμού & Αθλητισμού  

                                                                                  Δήμου Ρόδου                                                                 

